Pokušaj državnog udara u Beninu 1977.

**Pokušaj državnog udara** od **[[16. siječnja]] [[1977.]]** godine u Beninu bio je pokušaj plaćenika pod vodstvom francuskog oficira Boba Denarda da svrgnu socijalistički režim Mathieua Kérékoua u toj zemlji. Pokušaj puča znan je još i kao **Operacija ''Crevette*** ([[srpskohrvatski]]: Operacija *Škamp*), a trebao je započeti invazijom [[Cotonou]]a, međutim je zaustavljen već u početnoj fazi. Organizatori puča bili su Kérékouovi politički oponenti, a francuski plaćenik Denard, koji je bio poznat po svom angažmanu diljem [[Afrika|Afrike]], unajmljen je kao organizator.

Velike kontroverze postojale su i postoje i danas oko strane podrške ovom puču. Naime, Denard jest bio [[Francuzi|Francuz]], ali je radio kao nezavisni plaćenik i imao je iskustva u afričkim sukobima, tako da njegova participacija, odnosno činjenica da su ga Kérékouovi oponenti u egzilu unajmili da organizira puč, nije toliko neobična. S druge strane, socijalistički režim usred prozapadne [[Francuska Zapadna Afrika|frankofone Zapadne Afrike]] i [[Francuska|francuske]] interesne zone svakako nije odgovarao [[Pariz]]u, ali ni susjednim zemljama. Vladin savjetnik za Afriku, [[Jacques Foccart]], negirao je da je Francuska sudjelovala ili uopće znala za neuspjeli puč, ali je priznao kako su puč podržalii [[Gnassingbé Eyadéma]] ([[Togo]]), [[Félix Houphouët-Boigny]] ([[Obala Bjelokosti]]), [[Omar Bongo]] ([[Gabon]]) i [[Hasan II od Maroka|Hasan II.]] ([[Maroko]]), sve redom francuski saveznici. Tako, iako nikada nije formalno potvrđeno, francusko sudjelovanje (barem logističko i obavještajno) u puču prilično je izvjesno.

Denard je ubrzo nakon primanja zadatka okupio svoje iskusne veterane te izdao nekoliko oglasa u francuskim novinama, u kojima je tražio "mladiće željne putovanja i u potrazi za avanturom". Prijavilo se čak 5,000 kandidata, od kojih su Denard i njegovi suborci odabrali njih oko 150, 60 od kojih je unajmljeno na plaću od 6,000 [[francuski franak|franaka]]; među njima su bilo i 22 Afrikanaca iz [[Benin]]a i [[Gvineja|Gvineje]]. Prije pokretanja akcije, kandidati su prošli kroz intenzivne pripreme u [[Maroko|Maroku]]. Denardov plan bio je da njegov tim, koji je dobio ime *Omega*, izvede brz, iznenadan napad na [[Cotonou]], gdje je bilo sjedište beninske vlade, onesposobi bilo kakvu opoziciju i uhapsi Kérékoua; prethodno je poslao svoje ljude u izvod te je dobio prilično ohrabrujuće izvještaje koji su sugerirali uspjeh. Napad je planiran za nedjelju, [[16. siječnja]] [[1977.]] godine.

Pučisti su [[15. siječnja]], oko 14:30, sjeli na avion u [[Maroko|Maroku]] te su pet i pol sati kasnije bili u [[Franceville]]u, [[Gabon]]. Nakon daljnjih, operativnih priprema, pučisti su u 1:00, [[16. siječnja]], poletjeli za [[Benin]]. Avion je sletio u [[Cotonou]] oko 7:00 i operacija je inicijalno bila uspješna - beninske trupe na aerodromu su onesposobljene, a blokirane su i ceste kako bi se onemogućio dolazak ostalih trupa. Dio tima *Omega* je došao do predsjedničke palače, ali ispostavilo se da je ona bila dobro branjena, ali i - prazna; Kérékou nije bio prisutan. Uz to, ispostavilo se kako Denard nije posjedovao ključnu informaciju, a to je da je Kérékou, bojeći se udara svojih vlastitih trupa, ranije zatražio pomoć [[Sjeverna Koreja|Sjeverne Koreje]], koja je reorganizirala predsjedničku gardu i od nje učinila solidnu obrambenu jedinicu koja je uspješno odbila Denardove plaćenike. Izgubivši element iznenađenja, Denard je shvatio da su mu šanse drastično opale te je naredio povlačenje. Izgubivši tek dva čovjeka i s dva ozlijeđena, Denardov tim *Omega'' se uspješno vratio u Gabon, ali su za sobom, omaškom, ostavili sve svoje identifikacijske dokumente, kao i dokumente o planiranju i realizaciji puča, koji su kasnije predani Kérékouu.

Umjesto da je doveo do svrgavanja Kérékouovog režima, puč je samo dodatno konsolidirao socijalizam u Beninu i ojačao Kérékouovu poziciju. Bio je to prvi i najveći pokušaj državnog udara u NR Benin, dok će se dva značajna dogoditi tokom 1988. godine, ali također bez uspjeha.

## Reference

## Vanjske veze
* War is boring: In 1977, 80 Mercenaries Nearly Took Over Benin